યુદ્ધમાં જતાં હાર-જીતનો વિચાર કરવાને બદલે જંગ જીતવાનો સંકલ્પ કરીને જ આગળ વધવું પડે. ભાજપને પરાજય મળવાનો હોય ત્યાં પણ પોતાની કેડરના મોરલને મજબૂત રાખવા માટે જીતની ઘોષણાઓ ફાવે છે. એટલેજ કોઈએ કલ્પના કરી નહોતી છતાં ભાજપને મે ૨૦૧૪માં ઉત્તર પ્રદેશમાં ૮૦માંથી ૭૩ બેઠકો મળી અને કેન્દ્રમાં સરકાર બની હતી. પશ્ચિમ બંગાળમાં મોદી-શાહની જોડી ચમત્કાર સર્જે તો ફરીને દિલ્હીમાં સરકાર રચવાનું આસન બને.વિપક્ષો તો હજુ મહાગઠબંધન રચવામાં એક સાંધે ત્યાં તેર તૂટવાની સ્થિતિમાં છે એટલે રાવણહથ્થો સરખો કરવામાં રાવણું ઊઠી જાય નહીં એની સાવધાની વિપક્ષે રાખવાની જરૂર ખરી.